Kristian Pihl Lorentzen (V), 2009-02-20:
Det er dagen, hvor vi kan behandle lovforslaget om motorvejen ved Silkeborg.
Allerede for næsten 20 år siden vedtog Folketinget projekteringslov for en motorvej mellem Herning og Århus, men debatten om motorvej ved Silkeborg har bølget frem og tilbage i mange årtier.
Nu er vi så nået til det punkt, hvor den megen snak skal afløses af handling og resultater.
Venstre glæder sig meget over, at vi med denne lov får igangsat et tiltrængt projekt, der løser et stort trafikalt problem, samtidig med at motorvejen skaber grundlag for vækst og fremgang i Midt- og Vestjylland.
Men nok så vigtigt er det, at de berørte borgere, lodsejere og virksomheder i Silkeborg nu får vished for, hvor motorvejen kommer til at ligge.
De alt for mange års usikkerhed afløses nu af klarhed, og i den forbindelse er det meget glædeligt, at lovforslaget indebærer mulighed for tidlig ekspropriation af ejendom i særlige tilfælde.
Det er min vurdering, at denne mulighed er meget væsentlig for enkelte særligt berørte borgere og virksomheder.
Det at få vished er også vigtigt for en fortsat erhvervsudvikling på Silkeborgegnen og i den øvrige del af Midt- og Vestjylland.
Det er velkendt, at motorveje skaber erhvervsmæssig optimisme, investeringslyst og arbejdspladser, og sådan vil det også gå i Silkeborg, hvor udviklingen desværre er blevet hæmmet af de mange års manglende afklaring omkring motorvejen.
Nu er vejen banet, om jeg så må sige,
for fornyet vækst og fremgang.
Det er næppe nogen statshemmelighed, at debatten om denne motorvej har bølget frem og tilbage i årevis, og specielt debatten om linjeføringen har til tider været heftig.
Det er meget forståeligt, at vandene har været delt i denne vanskelige sag, for naturen omkring Silkeborg er jo noget helt specielt med Gudenåen, søer og skove, og det giver selvsagt i sig selv anledning til en heftig debat.
Vi kan i dag med tilfredshed notere, at vi med den såkaldte kombilinje har fundet en løsning, der sikrer en skånsom passage af den fantastiske natur ved Gudenåen og ved Silkeborg, og med den forbedrede kombilinje har vi samtidig sikret, at de berørte borgere i den nordøstlige del af Silkeborg påvirkes mindst muligt.
Jeg vil her gerne takke Det Konservative Folkeparti, Dansk Folkeparti og Det Radikale Venstre for et godt og konstruktivt samarbejde i denne store og vanskelige sag.
Vi fandt sidste sommer sammen om en politisk aftale, hvor vi tager det politiske ansvar for dette vigtige trafikprojekt, og det er Venstres håb, at også andre partier her i Tinget vil stemme for dette anlægslovforslag, der løser et alvorligt trafikalt hængeparti.
Der er også grund til at takke kommunalbestyrelsen i Silkeborg samt lokale borgergrupper for et konstruktivt samarbejde om at forbedre dette store projekt.
Selv om det ikke var muligt at opfylde samtlige ønsker til dette anlægslovforslag, nåede vi ved fælles hjælp frem til et rigtig godt resultat.
Afslutningsvis vil jeg glæde mig over, at der nu kommer til at ske noget efter mange års venten, og at det kommer til at gå hurtigt.
Tidligere tiders tøven og nølen er afløst af handlekraft.
Allerede i 2015 åbner den første etape øst for Silkeborg, og i 2016 er hele vejen færdig.
Venstre støtter varmt dette lovforslag, og med formandens tilladelse vil jeg hilse fra den radikale ordfører, hr. Johs. Poulsen, der var nødt til at gå til et møde i Velfærdsministeriet, og bekendtgøre, at også Det Radikale Venstre støtter dette lovforslag.